જર્મન છુપી પોલીસનો જાસૂસ ઓસ્કાર શિન્ડલર યહૂદીઓની જ નાણાકીય મદદથી ફેક્ટરીનો માલિક બન્યો, જેનો માલ જર્મન લશ્કર ખરીદતું હતું ને જેના કામદારોમાં યહુદીઓનો સમાવેશ થતો હતો. શિન્ડલરનો નાઝી પક્ષ સાથેનો સંબંધ હોવાથી યહૂદી કામદારોવાળી ફેક્ટરી ચલાવવાનો વાંધો ના આવ્યો ને પેલા કામદારો દોઝખમાં જતા બચી જતા હતાં. અલબત્ત આને માટે ઓફિસરોને લશ્કરના અધિકારીઓને રિશ્વત આપવી પડતી હતી. સમય જતાં આ રીશ્વતનું પ્રમાણ પણ વધવા લાગયું. પૈસાની સાથે સાથે મોજમજાની મોંઘીદાટ ભેટસોગાદો પણ આપવી પડતી. જોકે, શિન્ડલરના કાળાબજારિયોના સંપર્કને કારણે આવી વસ્તુઓ મેળવતા તકલીફ નહોતી પડતી. શિંડલર પણ મોજમઝા વળી જિંદગી માણતો થઇ ગયો હતો. શરાબ અને સુંદરીઓનો સહવાસ તે છોછ વિના માણતો. વિક્ટોરિયા નામની એની સેક્રેટરી જ નહિ એવા નામની એક વેપારણ જોડે પણ એની રંગરેલી ચાલુ જ રહેતી.